通貨膨脹

通貨膨脹，日常用語就噉簡稱通脹，係指「個經濟體內部啲貨同服務嘅價錢普遍噉升」嘅現象，通常表示個經濟體裏面多經濟活動；通脹率就係指啲反映「通脹發生得幾快」嘅數值，會用「啲嘢嘅價錢喺呢年呢年升咗幾多 %」噉嘅方式表示。

喺經濟學相關工作上，通脹呢個課題廣受關注：
一方面，極快嘅通脹會對民生造成龐大嘅負面影響。想像家陣有個人，佢銀行入面儲住咗 100,000 文美金，打後佢身處嗰個經濟體發生通脹，而且靠利息賺到嘅錢追唔上通脹，噉等到佢攞返筆錢出嚟嗰陣，筆錢買到嘅貨同服務嘅量就少咗－即係話通脹會導致隻貨幣嘅購買力下降；而如果通脹勁得滯，仲有可能會搞到啲人對隻貨幣冇嗮信心，唔想再揸隻貨幣，最後就出現「隻貨幣冇人要」噉嘅局面，例如津巴布韋元就係噉。
不過另一方面，慢同輕微嘅通脹畀人覺得係對經濟有利嘅：通脹會搞到隻貨幣嘅購買力慢慢噉跌；簡化講，噉就表示啲人會唔想淨係揸住啲錢，而係會有誘因想攞啲錢去做投資慢慢轆大自己嚿儲蓄，然後呢啲投資就會刺激經濟；除此之外，慢同輕微嘅通脹仲畀人指可以達致「減低失業率」等嘅正面效果。
因為通脹對經濟同民生咁有影響力，世界各地嘅政府同經濟相關工作者都成日會諗「點樣量度通脹」或者「要用乜政策先可以控制通脹」等嘅問題，想自己管嘅經濟體有慢同輕微嘅通脹，同時又唔會出現惡性通脹。喺學術上，唔少專業嘅經濟學家仲會醉心鑽研通脹，會喺學術期刊等嘅地方撰文，對呢種現象做理論性質嘅研究。

通脹嘅相反係通縮。

定義

2022 年嘅不列顛百科全書係噉樣描述 inflation 呢隻英文字嘅：

－喺個定義裏面，「整體」係隻好重要嘅關鍵詞：
想像家陣有位讀經濟學嘅學生，佢想做份有關通脹嘅研究，於是佢就行勻幾間超市，睇吓啲貨品嘅價錢，想知呢啲嘢嘅價喺過去一年內有咩變化；佢發現原來喺過去嗰年有唔少地方爆禽流感，有好多雞都焗住要攞去銷毀，搞到雞相關嘅產品供應大跌，雞肉同雞蛋嘅價都明顯升咗，平均升咗成 10% 咁多；不過同時第啲貨品－包括生果、麵包、芝士同紅酒呀噉－嘅價就冚唪唥都冇升過，有啲甚至係跌咗；嗰位學生觀察到噉嘅情況，並唔表示個經濟體喺過去嗰年實係有通脹－
定義上，通脹係涉及成個經濟體入面啲貨品同服務嘅價普遍噉升；淨係睇到其中一兩樣貨品服務嘅價升咗，都唔表示係有通脹；要知「係咪有通脹」，必需要考慮好多種唔同貨品服務嘅價錢，睇吓呢啲價錢「總體上」變咗幾多，先至可以做決定。
通脹通常仲會伴隨住啲人嘅收入跟住一齊升。

量度

原則上，經濟學採用嘅係科學方法，研究一個變數嗰陣，實要有客觀嘅方法量度個變數先得。响廿一世紀初，通脹有多種方法量度：

消費物價指數

消費物價指數係廿世紀嘅美國最常用嗰種通脹指標；CPI 最基本個諗頭係「搵一般普羅消費者會買嘅貨品服務，睇吓呢啲嘢嘅價嘅變化，從而量度通脹率」，計 CPI 嘅步驟大致如下：
首先，考慮市場籃嘅概念－一個市場籃係指一拃「响個經濟體裏面，啲普羅消費者普通消費嗰陣會買嘅貨品同服務」，正路起碼會包括啲人買餸嗰陣買嘅嘢、各種日用品同埋日常會用嘅服務... 等等；
「市場籃包乜」受好多因素影響－首先，唔同國家地區嘅市場籃都唔同，例如香港同英格蘭有文化差異，所以香港人同英格蘭人買餸嗰陣傾向會買嘅嘢都有分別，而唔同年齡層嘅人消費習慣會有異，所以青少年同老人家嘅市場籃又會唔同；
响實際嘅經濟研究當中，市場籃「有咩响裏面」可以透過「對消費者做問卷調查」等嘅途徑得知。
知道市場籃入面有邊啲貨品服務之後，分析師就要郁手計「同舊年比起嚟，啲貨品服務嘅價平均變咗幾多」；呢個過程遠遠唔淨只係「攞今年嘅價同舊年嘅價，將兩個數相減或者相除，再計平均」咁簡單－分析師通常起碼要調節吓啲價嘅數值，考慮埋啲貨品服務嘅質素有乜變化，確保一件貨品服務嘅價升唔係源於件貨品服務嘅質素升咗。
做好咗調節之後，分析師就會攞住今年個價同對上一次計 CPI 嗰時嘅價，用類似下面嗰條式噉嘅式，計出今年嘅 CPI 數值－「同對上一次調查通脹率比起嚟，啲貨品服務嘅價變咗幾多 %」：

CPI 嘅計法响經濟學界相當有爭議性－例如「要點樣先可以準確知消費者日常買乜」同埋「郁手計 CPI 之前，啲價嘅數值要用乜方法調節」都係相當大嘅問題。

平均物價指數

第啲量度方法

衡量量度方法

成因

對於「通脹點解會發生」呢條問題，唔同經濟學派有唔同睇法。

貨幣主義觀點

凱恩斯派觀點

理性預期觀點

影響

通脹會對經濟造成各種嘅影響。以下係啲「畀人覺得未必好未必壞」嘅影響：
錢嘅實際價值：首先，通脹最直接嘅影響係會令一隻錢嘅實際價值跌；想像家陣有個人手上揸住 1,000 文港幣銀紙，然後香港出現通脹；雖然筆錢名義上仲係 1,000 文咁多，但因為啲嘢貴嗮，揸住筆錢可以買到嘅貨品服務實際上就少咗－筆錢嘅實際價值跌咗。呢點就自然表示，通脹會令人冇咁肯儲住啲錢，而係會想用自己啲錢換取第啲嘢－例如攞啲錢去買股票或者做第啲投資，嘗試將嚿錢轆大佢；而喺極端嘅情況下，啲人可能會索性放棄隻貨幣，買價值穩定啲嘅貨幣嚟保存自己手上揸嘅價值。
收入再分配：通脹能夠達致一定嘅收入再分配效果；想像家陣有人借咗 1,000 文港紙咁多錢，佢同佢債主簽咗份借據，講好咗要還幾多錢同埋利息係幾多，然後個經濟體發生通脹，而且啲人嘅人工跟住升埋一份，噉個債仔就著數咗－佢要還嘅錢嘅量冇變，但佢還嗰筆錢喺佢收入裏面佔嘅比例低咗；噉講即係，通脹傾向令借錢俾人嘅人財富少咗，同時令問人借錢嘅人財富多咗－收入再分配。

負面影響

惡性通脹係指極快嘅通脹：喺好多經濟學工作者心目中，通脹率高過 2% 已經有啲高得滯，而定義上如果一個經濟體啲貨品服務嘅價每月升超過 50% 或者每年升超過 1,000% ，就可以算係有惡性通脹，例如據報 2017 年嘅委內瑞拉就出現超過 4,000% 嘅通脹率。

經濟學研究清楚表明咗，高嘅通脹率會對經濟造成各種負面影響：
囤積：囤積係指啲人有誘因係噉買或者揸住市場入面某隻產品；高通脹表示錢嘅實際價值係噉跌，啲人一攞到錢就會想有咁快得咁快使嗮自己揸住嘅錢，用啲錢換取貨品－簡單嘅有糧食同食水，保存手上嘅實際價值，同時手上揸住啲有實際價值嘅貨品嘅人，就會唔肯賣嘢－兩種行為都表示，有好多人都會手上揸住愈嚟愈多嘅貨品，呢種累積貨品嘅行為就係所謂嘅囤積；囤積往往會搞到啲貨品出現短缺，仲成日會加劇高通脹造成嘅社會混亂。
好似係 2022 年嘅阿根廷噉，2022 年嘅阿根廷出現咗一年成 64% 咁高嘅通脹率，於是啲農夫就响度囤積黃豆－阿根廷嘅黃豆農夫見到錢愈嚟愈冇價值，就將佢哋收成當中 54% 嘅收埋，唔肯攞去賣，要黃豆唔要錢，單嘢仲對全球黃豆供應造成咗衝擊。
貨幣替代：貨幣替代係指「啲人揸外幣，唔肯揸自己本地貨幣」噉嘅現象；一個經濟體有高通脹，表示個經濟體隻貨幣嘅價值係噉跌，啲人心知假如自己啲人工同儲蓄係以嗰隻貨幣計住嘅話，自己啲收入嘅實際價值就會係噉跌；喺呢種情況下，啲人好多時會索性將自己手上嘅本地貨幣換嗮做外幣－最後就會出現「個經濟體嘅人，個個都係揸住外幣」噉嘅情況；例如非洲南部國家津巴布韋就係噉－喺 2000 年代，津巴布韋元因為惡性通脹搞到政府要印驚世嘅面額 100 萬億文銀紙，於是津巴布韋國民個個都寧願揸美金，最後美金取代津巴布韋元，成為津巴布韋用嘅貨幣。

正面影響

政策

貨幣政策

固定匯率

金本位

簡史

惡性通脹
通貨緊縮
個人理財
外匯市場
Gold sink

攷

拎

Inflation. Investopedia.